DA Den Europæiske Unions Tidende C 327/30

Sag anlagt den 15. september 2008 — Freistaat Sachsen og Land Sachsen-Anhalt mod Kommissionen

(Sag T-396/08)

(2008/C 327/56)

Processprog: tysk

Parter

Sagsøgere: Freistaat Sachsen og Land Sachsen-Anhalt (ved Rechtsanwälte T. Müller-Ibold og T. Graf)

Sagsøgt: Kommissionen for De Europæiske Fællesskaber

Sagsøgernes påstande

— Artikel 1, stk. 1, i Kommissionens beslutning (K(2008) 3178 endelig udg.) af 2. juli 2008 vedrørende støtteforanstaltning C 18/2007 annulleres.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Det foreliggende annullationssøgsmål er rettet mod Kommissionens beslutning K(2008) 3178 endelig udg. af 2. juli 2008 vedrørende støtteforanstaltning C 18/2007, for så vidt som en stor del af den anmeldte uddannelsesstøtte, som Freistaat Sachsen og Land Sachsen-Anhalt havde til hensigt at yde til fordel for kurerfirmaet DHL, erklæres for uforenelig med fællesmarkedet.

Freistaat Sachsen og Land Sachsen-Anhalt støtter sig konkret på følgende søgsmålsgrunde:

Sagsøgeren kritiserer for det første, at Kommissionens nægter at godkende en stor del af den anmeldte støtte med den begrundelse, at uddannelsesstøtten ikke er »nødvendig« for gennemførelsen af de omhandlede uddannelsesforanstaltninger. Ved at indføre en generel prøvelse af, om en foranstaltning i det konkrete tilfælde er nødvendig, som en betingelse for godkendelsen af en anmeldt støtte tilsidesætter Kommissionen den bindende virkning af forordning (EF) nr. 68/2001 (1) og krænker ligebehandlingsprincippet og princippet om beskyttelse af den berettigede forventning. Forordningens prøvelseskriterier er også bindende for støtte, som overstiger fritagelsestærsklen.

Kommissionens antagelse, hvorefter godkendelsen af den anmeldte uddannelsesstøtte kræver, at støtten er nødvendig, er også urigtig ud fra et retligt synspunkt, fordi den uretmæssigt ser bort fra de positive virkninger på markedet, der opstår som følge af de uddannelsesforanstaltninger, som støttes ved den anmeldte uddannelsesstøtte. Sådanne virkninger på markedet er i sig selv tilstrækkelige til, at den anmeldte uddannelsesstøtte skal anses for forenelig med fællesmarkedet.

For det tredje konkluderer Kommissionen med urette, at støtten ikke har den nødvendige tilskyndelsesvirkning for valget af Leipzig/Halle som hjemsted. Uddannelsesstøtten er nemlig nødvendig, eftersom støtten var medbestemmende for DHL's valg af lokaliteten Leipzig/Halle, og DHL ellers ikke ville have udført uddannelsestjenester i Leipzig/Halle. I øvrigt er Kommissionens påstand om, at der også ville opstå lignende uddannelsesudgifter, hvis man havde valgt alternative lokaliteter, ikke korrekt.

For det fjerde har Kommissionen anvendt usaglige kriterier ved prøvelsen af, om støtten er nødvendig. Navnlig har Kommissionen anvendt subjektive kriterier, der går videre end at prøve, hvad der er objektivt nødvendigt. Endvidere baserer Kommissionen sin prøvelse på retlige forskrifter om uddannelsesforanstaltninger, hvilket er til væsentlig ugunst for medlemsstater, der har et system med et retligt fastlagt uddannelsesindhold.

For det femte er den anfægtede beslutning utilstrækkeligt begrundet.

(1) Kommissionens forordning (EF) nr. 68/2001 af 12.1.2001 om anvendelse af EF-traktatens artikel 87 og 88 på uddannelsesstøtte (EFT L 10, s. 20); ændret ved forordning (EF) nr. 363/2004 (EUT L 63, s. 20) og forordning (EF) nr. 1976/2006 (EUT L 368, s. 85).